คุณกำลังเล่นการพนันกับเงินออมเกษียณอายุของคุณหรือไม่
ผมไม่ได้เป็นคนชอบพนัน แต่จากที่ผมได้อ่านมา การเก็บข้อมูลเกี่ยวกับการพนันม้าแข่งนั้นพบบ่อยว่านักพนันส่วนมากเลือกที่จะพนันกับม้าตัวที่มีโอกาสน้อยที่สุด
17 ส.ค. 2554

ผมไม่ได้เป็นคนชอบพนัน แต่จากที่ผมได้อ่านมา การเก็บข้อมูลเกี่ยวกับการพนันม้าแข่งนั้นพบบ่อยว่านักพนันส่วนมากเลือกที่จะพนันกับม้าตัวที่มีโอกาสน้อยที่สุด 
โดยเฉพาะในการแข่งรอบสุดท้ายของวัน นักวิจัยส่วนมากเห็นว่าความต้องการที่จะเลือกพนันกับม้าตัวที่มีโอกาสน้อยที่สุดในการแข่งรอบสุดท้ายของวัน เนื่องจากโดยเฉลี่ยนักพนันจะแพ้พนันมาตลอดวันและมีความต้องการที่จะกลับบ้านอย่างผู้ชนะ (หรือไม่ก็ให้เสียเงินน้อยที่สุด) ถึงแม้ว่าความคิดดังกล่าวอาจจะไม่แปลกสำหรับนักพนัน แต่เป็นสิ่งที่แปลกสำหรับทฤษฎีการเงิน ซึ่งระบุว่า การเสียเงินมักจะนำไปสู่การลดลงของความพร้อมที่จะรับความเสี่ยงไม่ใช่นำไปสู่ความต้องการที่จะรับความเสี่ยงมากขึ้น ความต้องการที่จะรับความเสี่ยงมากขึ้นเพื่อจะหลีกเลี่ยงการสูญเสียเงินไม่เพียงแต่มีผลทางการพนันเท่านั้น แต่ในปัจจุบันยังมีผลกระทบต่อการตัดสินใจของนักลงทุนด้วย ตามความเป็นจริงจากผลของการวิจัยเกี่ยวกับพฤติกรรมการลงทุนในระยะหลังๆ ซึ่งเป็นที่รู้จักกันว่า Behavioral Finance ระบุผลการวิจัยไว้ว่า นักลงทุนส่วนมากมักจะยอมรับอัตราความเสี่ยงที่สูงขึ้นในขณะที่พวกเขากำลัง “ตามหลัง” หรือขาดทุนอยู่ และจะไม่ค่อยยอมเสี่ยงในช่วงที่ได้กำไร ซึ่งเป็นพฤติกรรมที่ตรงกันข้ามกับทฤษฎีการเงินแบบเก่า
น่าเสียดายที่คนส่วนมากไม่ได้ออมให้เพียงพอในช่วงที่ยังมีอายุน้อย เพื่อใช้ในช่วงเกษียณอายุ นอกจากนี้นักลงทุนบางคนยังเพิ่มอัตราความเสี่ยงให้มากขึ้นโดยลงทุนในหุ้นเพื่อจะ “ตามให้ทัน” การที่จะเพิ่มอัตราความเสี่ยงโดยหวังจะได้ผลตอบแทนที่สูงขึ้นเพื่อทดแทนการออมที่ไม่เพียงพอ ก็เปรียบเสมือนกับเล่นพนันในสิ่งที่มีโอกาสน้อยที่สุดในโอกาสสุดท้ายของการวางแผนการเกษียณและการลงทุน ในความเป็นจริงการที่เพิ่มหุ้นในสัดส่วนของพอร์ตจะทำให้มีโอกาสสูงขึ้นที่จะเสียเงินทั้งหมด ดังปรากฏตามชาร์ต 1 หากนักลงทุนได้ออมอย่างพอเพียงสำหรับการเกษียณ โดยให้มีการเบิกถอนในอัตราร้อยละ 4 ต่อปี การเพิ่มสัดส่วนของหุ้นในพอร์ตก็จะนำไปสู่ความเป็นไปได้สูงที่คุณจะสูญเสียเงินทั้งหมดก่อนคุณเสียชีวิต (เรียกกันว่า Longevity Risk) (ตารางที่ 1)
หากขยายการวิเคราะห์ดังกล่าวโดยเพิ่มอัตราการเบิกถอนเป็นร้อยละ 8 ต่อปี ซึ่งมีความหมายว่า การเบิกถอนเพิ่มขึ้นนั้น เนื่องจากนักลงทุนไม่ได้ออมเงินอย่างพอเพียงสำหรับการเกษียณ อัตราการเบิกถอนที่เพิ่มขึ้นจะนำไปสู่ความเป็นไปได้ที่จะสูญเสียเงินทั้งหมดสำหรับช่วงการเกษียณที่ยาวขึ้น ซึ่งอาจจะเกิดความต่างถึง 3 เท่าทีเดียว พูดอีกนัยหนึ่งคือ อัตราการเบิกถอนร้อยละ 8 ต่อปี และสัดส่วนการลงทุนในหุ้นที่ร้อยละ 20 ทำให้โอกาสที่จะสูญเสียเงินทั้งหมดในช่วงเกษียณอยู่ที่เกือบร้อยละ 100 ในทางตรงกันข้ามกัน นักลงทุนดังกล่าวจะมีโอกาสที่จะล้มละลายแค่ร้อยละ 86 หากมีสัดส่วนการลงทุนในหุ้นที่ร้อยละ 80 โอกาสที่จะล้มละลายสูงมาก จึงทำให้การเปรียบเทียบระหว่างสองกรณีไม่มีความหมาย (ตารางที่ 2)
อย่างที่เห็น การที่จะมีชีวิตยืนกว่าจำนวนเงินที่ออมสำหรับการเกษียณขึ้นอยู่กับตัวแปรหลายตัว ซึ่งรวมถึงอัตราการเบิกถอนต่อปี สัดส่วนของหุ้นในพอร์ตและระยะเวลา โดยรวมแล้วเหมือนอย่างที่คาดไว้ อัตราการเบิกถอนต่อปีที่ต่ำ ทำให้โอกาสที่จะสูญเสียเงินทั้งหมดในช่วงการเกษียณต่ำลงเช่นกัน ไม่ว่าจะมีระยะเวลาเท่าไร หรือมีสัดส่วนการลงทุนในหุ้นมากแค่ไหน โทษของการออมไม่เพียงพอ (ซึ่งจะนำไปสู่ความจำเป็นที่จะต้องเบิกถอนในอัตราที่สูงขึ้น) คือมีความเสี่ยง Longevity Risk ที่สูงขึ้น กล่าวคือ มีโอกาสมากขึ้นที่คุณจะมีชีวิตยืนกว่าเงินออมสำหรับการเกษียณ ความสัมพันธ์ระหว่างสัดส่วนการลงทุนในหุ้นกับความเสี่ยง Longevity Risk ซับซ้อนและไม่ตรงไปตรงมา แต่โดยรวมสัดส่วนการลงทุนในหุ้นที่สูงขึ้นจะไม่ปกป้องคุณจากการที่คุณออมเงินไม่เพียงพอ และจากความเสี่ยงของ Longevity Risk 
วิธีแก้ปัญหาคือการเพิ่มเงินออมในช่วงที่คุณยังมีอายุน้อย การเพิ่มของเงินออมดังกล่าวอาจจะมาจากการเพิ่มอัตราเงินออม หรือการที่คุณใช้ชีวิตการทำงานให้ยาวขึ้น ซึ่งก็จะลดอัตราความต้องการเงินสำหรับการเกษียณอีกด้วย ในทางกลับกันคนที่ออมเงินไม่เพียงพอ ต้องยอมรับว่าจะมีเงินสำหรับการเกษียณที่น้อยลง ซึ่งเป็นทางเลือกที่ดูไม่ดีและไม่เป็นที่พอใจมากนัก การที่จะใช้ทฤษฎีการพนันกับสิ่งที่มีโอกาสน้อยที่สุดไม่ได้เป็นทางออกสำหรับการออมเงินที่ไม่เพียงพอและควรจะใช้ในบ่อนการพนันเท่านั้น การที่เพิ่มเงินพนันในบ่อนการพนันซึ่งเป็นเงินในส่วนเกินของคุณ ไม่เหมือนกับการพนันที่ใช้เงินสำหรับช่วงเกษียณอายุ